
Mályvapolc a PTE Klinikai Központ Szülészeti és Nőgyógyászati Klinikán
PÉCS, 2026. október 26. (PTE) – A betegellátás részeként erősíti a hiteles tájékoztatást és a pszichológiai támogatást a Pécsi Tudományegyetem Klinikai Központ Szülészeti és Nőgyógyászati Klinikája: október 29-én, csütörtökön 12 órakor Mályvapolcot avatnak a klinika nőgyógyászati osztályán (7624 Pécs, Édesanyák útja 17.). A kezdeményezés a Mályvavirág Alapítvánnyal együttműködésben, a Nőgyógyászati Daganatos Betegekért Alapítvány támogatásával valósul meg.
„A nőgyógyászati daganatok korszerű ellátásában a diagnosztika és a kezelés mellett a hiteles tájékoztatásnak, a pszichés támogatásnak és a rehabilitációnak is helye van. A Mályvapolc ezt a szemléletet erősíti klinikánkon” – fogalmaz Dr. Kovács Kálmán András egyetemi docens, a klinika igazgatója.

A Mályvapolcon elérhető közérthető, szakmailag megalapozott kiadványok a megelőzésről, a szűrésről, a kivizsgálásról, a kezelésekről és a rehabilitációról adnak információt. A betegút során változó kérdésekhez igazodva a felépülés, a menopauza, a testkép, az intimitás és a szexuális élet, valamint a hozzátartozók támogatása is helyet kap az anyagokban.

A diagnózis és a kezelési döntések időszakában rövid idő alatt sok információ hangzik el, miközben az érintettek érzelmileg is megterhelő helyzetben lehetnek. Az osztályon hozzáférhető kiadványokat a páciensek saját tempójukban olvashatják, és később is visszatérhetnek hozzájuk. Az orvosok, szakdolgozók és pszichológusok az adott élethelyzethez illő anyagok ajánlásával egészíthetik ki a személyes tájékoztatást.

A pécsi kezdeményezés a klinika pszichológiai munkacsoportja, Bodor Andrea Lili és Dombai Nóra által kidolgozott, lépcsőzetes pszichoonkológiai ellátási kerethez kapcsolódik. Ebben a hiteles információ, a pszichoedukáció és a stresszcsökkentés is a támogatás része. A Mályvapolc könnyen hozzáférhető kapcsolódási pontot teremt az orvosi ellátáshoz, a pszichológiai segítséghez és a rehabilitációhoz, a személyes konzultációkat kiegészítve.

A Mályvavirág Alapítvány a HPV-prevenció és a nőgyógyászati daganattal érintettek támogatása területén dolgozik. A Pécsi Mályvavirág Pont vezetőiként Bodor Andrea Lili és Dombai Nóra a helyi klinikai ellátás és a civil betegsegítés együttműködését is segítik.



